หลังจากอิ่มของคาวมาแล้ว นึกอยากกินของหวาน search พิกัดวงใน เจอร้านในระยะใกล้เคียงเป็นร้าน "Chez Chic" ภาษาไทยอ่านว่าเชชิค

วิธีการเดินทางมาร้าน ร้านอยู่ทางเข้าหมู่บ้านประชานิเวศน์ 1 ถนนเทศบาลรังสรรใต้ ถ้าขับมาจะพบร้านที่เป็นกระจกใส ๆ รอบร้าน มีต้นไม้ใหญ่ มีลานจอดรถกว้างขวาง ร้านตกแต่งเป็นกระจกรอบด้านดูโปร่งโล่งสบาย ภายในตกแต่งดูหรูหรา บรรยากาศดี ประดับด้วยแจกันดอกกุหลาบ ดูโรแมนติคดี

เนื่องจากเราอิ่มของคาวกันมาแล้ว เลยสั่งแต่ของหวาน แต่ที่จริงร้านก็เมนูอาหารคาวเป็นแนวอาหารไทยให้เลือกสั่งด้วย แต่อย่างที่บอกไปว่าอิ่มของคาวมาแล้ว เลยเลือกสั่งแต่เมนูของหวานล้วน ๆ

Chocolate Chessecake (95 บาท) เค้กช็อคโกแลตเข้มข้น คุณภาพดี กลิ่นหอมนมเนยและชอคโกแลต กินแล้วรู้สึกได้ว่าทางร้านเลือกใช้แต่วัตถุดิบคุณภาพดี ตัว Chessecake รองด้วยส่วนพายแข็งกรอบด้านนอก ตักกินคู่กันกรอบนอกเหนียวนุ่มด้านในเข้ากันดี เมนูนี้ให้ 4.5 ดาว

ไอศกรีมนมสดทรงเครื่อง (80 บาท) ทางร้านแนะนำว่าไอศกรีมเป็นแบบโฮมเมดที่ทางร้านทำเอง ตัวไอศกรีมหอมหวานเข้มข้นเหนียวนุ่มหอมกลิ่นนมสด เข้มข้นอร่อยมาก ๆ โรยด้วยเครื่องแบบโบราณอย่างลูกชิด ฟักทองเชื่อม มันเชื่อมเพิ่มความกรอบหวาน เมนูนี้อร่อยสุด ๆ การันตีว่าถ้ามาห้ามพลาดเด็ดขาด ให้ 5 ดาวเลย

ไอศกรีมทอดห่อแป้งอิตาเลียน (115 บาท) เมนูนี้เป็นเมนูของหวานแนะนำของร้าน ตัวแป้งซ้อนกันหลาย ๆ ชั้นแบบเปลือกบางคล้ายเปลือกขนมเปี๊ยะ ด้านในสอดไส้ด้วยไอศกรีมวานิลา ตักกินคู่กันเข้ากันดี ราดด้วยซอสชอคโกแลตเข้มข้นหอมหวาน โรยด้วยวิปครีม เสิร์ฟพร้อมแอปเปิ้ลสด จริง ๆ เมนูนี้ก็อร่อยดีค่ะ แต่ด้านในเป็นไอศกรีมวานิลา ที่ไม่ใช่เมนูโปรดเราเท่าไร รวมถึงสมาชิกที่ไปลงมติเอกฉันท์ว่าชอบ 2 เมนูแรกมากกว่าเราเลยให้ที่ 3.5 ดาวหล่ะกันค่ะ